Karališkoji kolekcija

**Karališkoji kolekcija** – D. Britanijos monarchijos meno kolekcija, valdoma Karališkosios kolekcijos fondo (). Tai nėra vienintelė karališkoji kolekcija pasaulyje, tačiau, kadangi kitos pagrindinės Europos monarchijų kolekcijos buvo nacionalizuotos, pavadinimu **Karališkoji kolekcija** paprastai žymima D. Britanijos monarchijos meno kolekcija, savo dydžiu ir meno kūrinių verte toli lenkianti bet kurią kitą karališkąją kolekciją. D. Britanijos monarchijos kolekcija laikoma didžiausia ir reikšmingiausia privačia meno kolekcija pasaulyje. 2012 m. skaičiavimais jos vertė yra apie 10 mlrd. svarų sterlingų.

## Istorija
Kolekcijos pradžia laikomi 1660 metai, kai Anglijoje buvo restauruota monarchija ir į valdžią atėjo karalius Karolis II. Prieš tai buvusius karališkuosius meno rinkinius Oliveris Kromvelis buvo nurodęs parduoti. Britanijos kolekciją reikšmingai papildė Velso princas Frederikas (1701–1751), karaliai Jurgis III, Jurgis IV, karalienė Viktorija ir princas Albertas, Jurgio V žmona karalienė Marija (1867–1953).

Karališkoji kolekcija nebuvo nacionalizuota kaip kitų pagrindinių Europos monarchijų kolekcijos. Nacionalinė valstybinė Didžiosios Britanijos meno kolekcija yra kaupiama Londono nacionalinėje galerijoje. Škotija ir Velsas turi atskiras nacionalines galerijas. Nuo 1993 m. Karališkąją kolekciją administruoja Karališkosios kolekcijos fondas, įkurtas karalienės nurodymu, kurio vadovu paskirtas Velso princas.

## Apie kolekciją

Kolekciją sudaro Britanijos monarchų meno kūriniai, esantys 13 karališkųjų rezidencijų. Kai kurios iš šių rezidencijų yra atviros lankytojams. Tai Vindzoro pilis, Bakingamo rūmai, Holirudo rūmai, Hempton Kortas, Londono Taueris, Kensingtono rūmai, Osborno namas ir Karališkasis paviljonas Braitone. Didelę dalį kūrinių galima apžiūrėti toje aplinkoje, kurioje jie buvo istorijos metu.

Apie 3000 kolekcijos objektų yra paskolinti ir eksponuojami muziejuose, tarp kurių − Londono nacionalinė galerija, Viktorijos ir Alberto muziejus, Londono muziejus, Nacionalinis Velso muziejus ir Nacionalinė Škotijos galerija.

Kolekcija apima paveikslus, piešinius, akvareles, baldus, keramikos kūrinius, laikrodžius, juvelyriką, šarvus ir ginklus, fotografiją, knygas ir rankraščius, grafiką, žemėlapius, skulptūrą, tekstilės gaminius. Kolekcijoje reprezentuoti vieni garsiausių Europos tapytojų ir žymiausi Anglijos dailininkai, kurie dirbo Britanijos monarchų dvarui. Oficialioje Karališkosios kolekcijos fondo internetinėje svetainėje galima rasti informacijos apie 227 000 kolekcijos objektų.

## Eksponatų galerija
Kai kurie iš garsiausių kolekcijos eksponatų:
### Paveikslai

Vaizdas:Johannes Vermeer - Lady at the Virginal with a Gentleman, 'The Music Lesson' - Google Art Project.jpg| „*Muzikos pamoka*“, aut. Johanas Vermejeris, XVII a.
Vaizdas:Rembrandt van Rijn - Christ and St Mary Magdalen at the Tomb - Google Art Project.jpg| „*Kristus ir Šv. Marija Magdalena prie kapo*“, aut. Rembrantas, XVII a.
Vaizdas:Gerrit Dou - Girl Chopping Onions - Google Art Project.jpg| „*Mergina, smulkinanti svogūnus*“, aut. Geritas Dau, XVII a.
Vaizdas:Sir Peter Paul Rubens - Milkmaids with Cattle in a Landscape, 'The Farm at Laken' - Google Art Project.jpg| „*Melžėjos su gyvuliais peizaže*“, aut. Piteris Paulius Rubensas, XVII a.

### Kiti eksponatai

Vaizdas:Leonardo da Vinci - Head of Leda - Google Art Project.jpg| „*Ledos galva*“, piešinys, aut. Leonardas da Vinčis, apie 1505 m.
Vaizdas:Canaletto - A capriccio with a monumental staircase - Google Art Project.jpg| „*Kapričas su laiptais*“, piešinys, aut. Kanaletas, apie 1755 m.
Vaizdas:Francis Bedford - The Sphinx, the Great Pyramid and two lesser Pyramids, Ghizeh, Egypt - Google Art Project.jpg| „*Sfinksas, Didžioji piramidė ir kitos Gizos piramidės*“, grafika, aut. Francis Bedford, 1862 m.
Vaizdas:Roger Fenton - The Valley of the Shadow of Death - Google Art Project.jpg| „*Mirties šešėlio slėnis*“, fotografija, aut. Roger Fenton, 1855 m.


## Nuorodos

* Oficiali Karališkosios kolekcijos fondo svetainė
* royal.gov.uk